Võrreldes muude inflatsiooniindikaatoritega jätkus ehitushinna kallinemine 1995. aastal peaaegu 1994. aasta tempos. Ehitushinna kiire tõus oli tingitud rahvamajanduse aktiivse restruktureerimise ning reaalinvesteeringute intensiivse evitamisega kaasnenud kõrgendatud nõudlusest, kuid selle üheks põhjuseks oli ka indekseerimine. Kui üldiselt on Eesti majandus vaba indekseerimisest tingitud inflatsiooniinertsist, siis ehitustegevuses kasutatakse seda kolmest kuust pikema kestvusega projektide puhul. Selleks lülitatakse lepingusse võimalus korrigeerida objekti maksumust kas ehitus- või tarbijahinnaindeksiga. Indekseerimine muudab ehitushinna kasvu suurel määral isegenereeruvaks.